A Bizottság határozata
(1982. november 17.)
a friss hús Közösségbe való behozatalára feljogosított szváziföldi királyságbeli létesítmények jegyzékéről
(82/814 EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a szarvasmarhafélék, a sertések és a friss hús harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [1] és különösen annak 4. cikke (1) bekezdésére és 18. cikke (1) bekezdésének a) és b) pontjára,
mivel harmadik országokban található létesítményekből csak akkor engedélyezhető friss hús behozatala a Közösségbe, ha azok megfelelnek a 72/462/EGK irányelvben megállapított általános és különleges feltételeknek;
mivel a 72/462/EGK irányelv 4. cikkének (3) bekezdésével összhangban Szváziföld javasolta egy létesítmény felhatalmazását a Közösségbe irányuló exportra;
mivel a közösségi helyszíni látogatás kimutatta, hogy a létesítményben a higiéniai színvonal kielégítő, és ezért a fenti irányelv 4. cikkének (1) bekezdésével összhangban feljogosítható friss hús Közösségbe való behozatalára;
mivel szem előtt kell tartani, hogy a friss hús behozatalára más közösségi állat-egészségügyi jogszabályok is vonatkoznak, különösen az egészségvédelmi követelmények tekintetében, beleértve a Dániára, Írországra és az Egyesült Királyságra vonatkozó különleges rendelkezéseket;
mivel a friss hús e határozat mellékletében található jegyzékben felsorolt létesítményekből való behozatalának feltételei továbbra is máshol meghatározott közösségi rendelkezések és a Szerződés általános rendelkezései hatálya alá tartoznak; mivel különösen egyes húskategóriák - mint a 3 kilogrammnál kisebb súlyú hús vagy olyan maradékanyagokat tartalmazó hús, amelyekre egyelőre még nem vonatkozik harmonizált közösségi szabály - tagsággal nem rendelkező országból való behozatala és más tagállamokba való újbóli kivitele továbbra is az importáló tagállam egészségügyi jogszabályainak hatálya alá tartozik;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A mellékletben feltüntetett szváziföldi létesítmény az említett melléklet értelmében ezennel engedélyt kap a friss hús Közösségbe való behozatalára.
(2) Az (1) bekezdésben említett létesítményekből történő behozatalra továbbra is vonatkoznak a más közösségi állat-egészségügyi jogszabályokban megállapított rendelkezések, különösen azok, amelyek egészségvédelmi követelményekkel kapcsolatosak.
2. cikk
A tagállamok megtiltják a mellékletben fel nem tüntetett létesítményekből származó friss hús behozatalát.
3. cikk
Ezt a határozatot 1983. január 1-jétől kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 1982. november 17-én.